REGULAMENTUL (UE) NR. 1291/2009 AL COMISIEI
din 18 decembrie 2009
privind selectarea exploatațiilor cu evidență contabilă proprie în vederea determinării veniturilor exploatațiilor agricole
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1217/2009 din 30 noiembrie 2009 al Consiliului de creare a unei rețele de colectare de date contabile privind veniturile și activitatea economică a exploatațiilor agricole în Comunitatea Economică Europeană (1), în special articolul 5 alineatul (4), articolul 6 alineatul (5) și articolul 7 alineatul (2),
întrucât:
(1)
Regulamentul (CEE) nr. 1859/82 al Comisiei din 12 iulie 1982 privind selectarea exploatațiilor cu evidență contabilă proprie în vederea determinării veniturilor exploatațiilor agricole (2) a stabilit pragul pentru dimensiunea economică a exploatațiilor și numărul exploatațiilor participante pentru punerea în aplicare a Regulamentului (CE) nr. 1217/2009.
(2)
Regulamentul (CE) nr. 1242/2008 al Comisiei din 8 decembrie 2008 de stabilire a unei tipologii comunitare pentru exploatații agricole (3) a introdus noul concept de „dimensiune economică”, care este exprimată în prezent în euro, și a modificat alte câteva criterii ale tipologiei.
(3)
Ca urmare a modificării introduse de Regulamentul (CE) nr. 1791/2006 al Consiliului (4), trebuie să se ia în calcul diviziunile Bulgariei și României. Pentru mai multă precizie, este necesar să se aducă unele modificări suplimentare Regulamentului (CEE) nr. 1859/82. Prin urmare, din motive de claritate, este necesar ca Regulamentul (CEE) nr. 1859/82 să fie abrogat și înlocuit cu prezentul regulament.
(4)
Exploatațiile participante trebuie (să fie) selectate în mod uniform în fiecare diviziune și, în acest scop, trebuie să se stabilească norme de aplicare a dispozițiilor corespunzătoare din Regulamentul (CE) nr. 1217/2009.
(5)
Exploatațiile care urmează să fie studiate în cadrul rețelei de date contabile agricole intră în sfera de activitate a anchetelor structurale și a recensămintelor comunitare sau naționale ale exploatațiilor agricole.
(6)
Datele disponibile în scopul elaborării planului de selecție a exploatațiilor (planul de selecție) pentru fiecare exercițiu contabil și diferențele dintre diversele state membre în ceea ce privește situația agriculturii fac necesară adoptarea unor praguri ale dimensiunii economice care variază de la un stat membru la altul și, în unele cazuri, chiar de la o diviziune la alta.
(7)
Experiența demonstrează că utilizarea rețelei de date este facilitată, dacă se permite ca numărul exploatațiilor participante selectate în fiecare diviziune să varieze cu până la 20 %, în ambele sensuri, cu condiția ca aceasta să nu conducă la o reducere a numărului total de exploatații participante pe stat membru.
(8)
Datorită dificultății de a gestiona financiar o asemenea măsură, Regulamentul (CEE) nr. 1915/83 al Comisiei din 13 iulie 1983 privind anumite norme de aplicare referitoare la evidența contabilă în scopul stabilirii veniturilor exploatațiilor agricole (5) limitează per stat membru numărul total al fișelor de exploatație completate corespunzător, eligibile pentru finanțare comunitară. Din motive de claritate și de coerență, acest lucru trebuie să se reflecte în prezentul regulament. Trebuie să se permită o anumită flexibilitate în ceea ce privește numărul total de exploatații cu evidență contabilă proprie pe diviziune, atâta timp cât se respectă numărul total de exploatații cu evidență contabilă proprie din statul membru respectiv.
(9)
Planul de selecție trebuie să includă un număr minim de elemente care să asigure validitatea sa în raport cu obiectivele rețelei de date contabile agricole care trebuie evaluate.
(10)
Pentru elaborarea planului de selecție, trebuie să se stratifice domeniul supus anchetei după diviziunile care figurează în anexa la Regulamentul (CE) nr. 1217/2009 și după tipurile de activitate agricolă și clasele de dimensiune economică definite în Regulamentul (CE) nr. 1242/2008.
(11)
Planul de selecție trebuie să fie elaborat înainte de începerea exercițiului contabil corespunzător, astfel încât să poată fi aprobat înainte de utilizarea sa pentru selectarea exploatațiilor participante. Totuși, pentru exercițiul contabil 2010, statele membre au nevoie de o perioadă mai lungă pentru elaborarea planului de selecție, dat fiind că nu toate sursele de referință necesare sunt disponibile cu destul timp înainte. Prin urmare, pentru exercițiul contabil respectiv, este necesar să se stabilească un termen limită diferit pentru notificarea planului de selecție.
(12)
Deoarece Regulamentul (CE) nr. 1242/2008 se aplică începând cu exercițiul contabil 2010, este necesar ca prezentul regulament să se aplice începând cu același an.
(13)
Măsurile prevăzute de prezentul regulament sunt conforme cu avizul Comitetului comunitar pentru rețeaua de date contabile agricole,
ADOPTĂ PREZENTUL REGULAMENT:
Articolul 1
Definiții
În sensul prezentului regulament, se aplică următoarele definiții:
(a)
„exploatație” înseamnă o unitate tehnico-economică, după cum este definită în contextul anchetelor și recensămintelor agricole comunitare;
(b)
„tipologie” înseamnă tipologia comunitară a exploatațiilor agricole stabilită în Regulamentul (CE) nr. 1242/2008.
Articolul 2
Pragul dimensiunii economice
Pentru exercițiul contabil 2010 (o perioadă de 12 luni consecutive care începe între 1 ianuarie 2010 și 1 iulie 2010) și pentru exercițiile contabile ulterioare, pragul dimensiunii economice, în conformitate cu articolul 5 din Regulamentul (CE) nr. 1217/2009, se stabilește după cum urmează:
-
:
pentru Belgia
:
25 000 EUR
-
:
pentru Bulgaria
:
2 000 EUR
-
:
pentru Republica Cehă
:
8 000 EUR
-
:
pentru Danemarca
:
15 000 EUR
-
:
pentru Germania
:
25 000 EUR
-
:
pentru Estonia
:
4 000 EUR
-
:
pentru Irlanda
:
4 000 EUR
-
:
pentru Grecia
:
4 000 EUR
-
:
pentru Spania
:
4 000 EUR
-
:
pentru Franța
:
25 000 EUR
-
:
pentru Italia
:
4 000 EUR
-
:
pentru Cipru
:
4 000 EUR
-
:
pentru Letonia
:
4 000 EUR
-
:
pentru Lituania
:
4 000 EUR
-
:
pentru Luxemburg
:
25 000 EUR
-
:
pentru Ungaria
:
4 000 EUR
-
:
pentru Malta
:
4 000 EUR
-
:
pentru Țările de Jos
:
25 000 EUR
-
:
pentru Austria
:
8 000 EUR
-
:
pentru Polonia
:
4 000 EUR
-
:
pentru Portugalia
:
4 000 EUR
-
:
pentru România
:
2 000 EUR
-
:
pentru Slovenia
:
4 000 EUR
-
:
pentru Slovacia
:
15 000 EUR
-
:
pentru Finlanda
:
8 000 EUR
-
:
pentru Suedia
:
15 000 EUR
-
:
pentru Regatul Unit (cu excepția Irlandei de Nord)
:
25 000 EUR
-
:
pentru Regatul Unit (numai Irlanda de Nord)
:
15 000 EUR.
Articolul 3
Numărul exploatațiilor participante
Numărul de exploatații cu evidență contabilă proprie pe stat membru și pe diviziune este stabilit în anexă.
Numărul exploatațiilor participante selectate în fiecare diviziune poate să varieze cu până la 20 % în ambele sensuri față de numărul care figurează în anexă, cu condiția să se respecte numărul total al exploatațiilor cu evidență contabilă proprie din statul membru respectiv.
Articolul 4
Planul de selecție
Planul de selecție a exploatațiilor cu evidență contabilă proprie trebuie să asigure reprezentativitatea exploatațiilor participante, în ansamblul lor.
Acesta cuprinde:
(a)
elementele pe care se bazează, și anume:
-
caracteristicile surselor statistice de referință;
-
procedeele de stratificare a domeniului supus anchetei în conformitate cu diviziunile care figurează în anexa la Regulamentul (CE) nr. 1217/2009, cu tipurile de activitate agricolă și cu clasele de dimensiune economică definite în tipologie;
-
procedeele de stabilire a coeficientului de selecție pentru fiecare strat;
-
procedeele de selecție a exploatațiilor participante;
(b)
defalcarea exploatațiilor din domeniul supus anchetei pe tipurile de activitate agricolă și pe clasele de dimensiune economică definite în tipologie (corespunzătoare, cel puțin, principalelor tipuri de exploatații) și
(c)
numărul de exploatații participante care urmează să fie selectate pentru fiecare din straturile adoptate.
Articolul 5
Notificarea
În fiecare an, statele membre notifică Comisiei planul de selecție menționat la articolul 4 cel târziu cu două luni înainte de începerea exercițiului contabil la care se referă.
Totuși, pentru exercițiul contabil 2010, acesta se notifică cel târziu cu o lună înainte de începerea exercițiului contabil.
Notificarea se efectuează electronic, folosind sistemele de informații puse la dispoziția autorităților competente de către Comisie sau de către statele membre.
Forma și conținutul informațiilor care se notifică sunt în conformitate cu modelele puse la dispoziția statelor membre prin intermediul sistemelor de informații. Aceste modele, precum și metodele care urmează să fie folosite se adaptează și se actualizează după ce a fost informat Comitetul comunitar pentru rețeaua de date contabile agricole.
Datele legate de notificări sunt introduse și actualizate în sistemele de informare sub responsabilitatea autorităților competente ale statului membru, în conformitate cu drepturile de acces acordate de autoritățile în cauză.
Articolul 6
Abrogare
Regulamentul (CEE) nr. 1859/82 se abrogă cu efect de la 30 iunie 2010.
Trimiterile la regulamentul abrogat se interpretează ca trimiteri la prezentul regulament.
Articolul 7
Intrare în vigoare și aplicare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând cu exercițiul contabil 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 decembrie 2009.